Kaník, Ľudovít, poslanec NR SR (2015-03-17):
Vážené dámy, vážení páni, ctená snemovňa, k tomu, čo som hovoril, už doplním len taký pohľad na prístup k tejto vážnej téme ako k budúcnosti, naozaj k budúcnosti príjmov pracujúcich celej krajiny v dôchodkovom období, a ktorá postihne skôr či neskôr každého, aký je rozdielny prístup opozície a vládnej väčšiny. Zodpovednosť je na vládnej väčšine, na SMER-e. Tú vládnu zodpovednosť, tú už nesie sedem rokov, od roku 2006 s maličkou prestávkou, dneska už v druhom volebnom období a je nútený samozrejme aj predkladať zákony, ktoré sa tohto týkajú. Keď sa jedná o návrh zákona, ktorý je dôležitý pre to, aby dôchodkový systém sa nejakým spôsobom niekam posunul, nie je problém komunikovať s opozíciou a my v opozícii si nezakladáme v tej chvíli nejaké politické ideologické okuliare a nepozeráme sa na to, že to je vládny návrh zákona. Bolo tu niekoľko návrhov zákonov, ako aj môj predrečník Julo Brocka spomenul, ktoré sme podporili, pretože sme to považovali za dôležité a konštruktívne, aby sme sa v takejto vážnej téme nečlenili na vládu a opozíciu, ale aby sme sa snažili hľadať prieniky, pretože to zasahuje, to, čo tie zákony hovoria, rovnako voličov aj vlády, aj opozície, jednoducho naozaj úplne všetkých. Bolo to tak pri anuitnej novele. Bolo to tak napríklad dnes pri hlasovaní o minimálnom dôchodku v prvom čítaní, kedy tento návrh, aj keď ja mám voči nemu veľké výhrady z hľadiska toho, ako je vystavaný a ako zároveň zavádza diskrimináciu veľkej skupiny dôchodcov, ale je to prvé čítanie, a aj ja som podporil tento návrh zákona a budem sa snažiť opraviť tieto nedomyslenosti a chyby v rámci druhého čítania. Ale získal veľkú podporu preto, lebo sa správame zodpovedne k tejto téme. Takisto aktuálna súčasná situácia – otvorenie druhého piliera, ktoré od pondelka je realitou. Koľko tlačových konferencií neváhal okamžite a s veľkou dramatickou, s dramatickým podfarbením zvolávať premiér Fico a po boku mu stojí minister práce, sociálnych vecí a rodiny Richter, keď je potrebné napadnúť dôchodkový systém, predovšetkým druhý pilier?! Vie spraviť aj každý deň takúto konferenciu a snažiť sa vyháňať ľudí z druhého piliera. Ale riešenia pre to, ktoré by zlepšili situáciu dôchodcov v tejto oblasti, žiadne. Opozícia aj tu prišla s konkrétnym návrhom, ktorý tento problém odstraňuje, absolútne a do dôsledkov, absolútne ho odstraňuje, aby nemohla nastať situácia, že niekto bude mať z kombinovaného systému v prechodnom období, lebo sme v prechodnom období, o niečo nižší dôchodok, to je jedno, či o málo alebo trošku viac, ale o niečo nižší dôchodok, ako človek, ktorý je len v sólo v prvom pilieri, pretože tento pilier je silne dotovaný, je silne podporovaný z ďalších rozpočtových zdrojov. A preto, samozrejme, môže mať dnes o niečo vyšší výpočet z hľadiska dôchodku, ale nie do budúcnosti. Všetci vieme, že je to dočasná záležitosť. Ale zároveň my v opozícii sme sa ľahko zhodli na tom, že nikto z dôchodcov nemôže niesť zodpovednosť za to, že tu mnohé roky tá druhá noha dôchodkového systému bola zraňovaná, poškodzovaná, orezávaná až na kosť, aby sa dostal, aby sa vláda dostala k peniazom, ktoré dôchodkový systém generuje, ad jeho druhý pilier, a že vďaka tomu niekto by mohol mať nižší dôchodok, ako ten, ktorý sa spolieha len na dotáciu z rozpočtu, pretože ináč by jeho dôchodok už dnes bol výrazne nižší ako dôchodok ľudí, ktorí sú v prvom aj v druhom pilieri. Našli sme riešenie, ktoré by absolútne dalo istotu. Právnu aj reálnu a faktickú istotu všetkým, že nikto nebude mať nižší dôchodok. Vláda sa k tomu stavia absolútne odmietavo. To je opäť úplne odlišný princíp, že keď sa to dá využiť na marketingové a propagandistické účely, tak sme veľmi sociálni. Tak je vláda, tak je SMER, veľmi sociálna a veľmi sa stavia do pozície ochrancu dôchodcov. Ale keď treba naozaj reálne niečo vykonať, aby boli chránení aj tí dôchodcovia, ktorí nie sú pracujúci, ktorí si ťažko musia zarábať dennodenne na svoj príjem, a potom raz na nich príde situácia, že už zarábať nebudú môcť a budú potrebovať dôchodkové zabezpečenie, tak na to sa už nemyslí, pretože to už bude v iných vládnych obdobiach, kedy táto vláda už tu nebude. Preto som sa pýtal aj vo svojom komentári, ktorý som zverejnil v pondelok, prečo vláda Roberta Fica chce trestať budúcich dôchodcov, prečo sa k ním takto macošsky správa a prečo ignoruje snahu o nájdenie spoločného pohľadu na vec bez ohľadu na politickú príslušnosť, ktoré by týmto ľudom pomohli? Odpoveď vlastne dal aj kolega Brocka. Sú za tým peniaze. Zisk a snaha dostať sa k tým obrovským peniazom, ktoré otvorením druhého piliera, napádaním druhého piliera, zneisťovaním ľudí, vyháňaním z tohto systému vláda môže získať. Ministerstvo financií vo svojich oficiálnych odhadoch, ktoré, ktoré publikoval Inštitút finančnej politiky, odhaduje viac než 300 mil., ktoré očakáva vláda, že získa z otvorenia druhého piliera. No, samozrejme, tie peniaze sú veľmi dobre využiteľné na predvolebné aktivity, na sociálne balíčky, na financovanie ďalších a ďalších nákupov voličov, ale je to nefér hra. Je to veľmi neférová hra voči všetkým občanom tejto krajiny. Voči všetkým pracujúcim, ktorí budú skôr či neskôr dôchodcami a ktorí budú potrebovať čo najlepší a najvyšší dôchodok, ktorý nie je závislý od toho, či bude možné dotovať tento systém, alebo už tak veľmi dotovať, ako je to dnes, nebude možné. Vážené dámy, vážení páni, aj dneska vidíme a žiadna zmena signálu neprichádza z vládnej strany SMER, že by došlo k istému prehodnoteniu a naplneniu toho chlapského slova, ktoré tu viackrát bolo dané, že má SMER, má premiér Fico, má minister Richter záujem na tom, aby sme sa zhodli na ústavnom zákone na ochranu dôchodkového systému. Zhodnúť sme sa zhodli, napriek tomu vládna strana nechce za to hlasovať. Nedostala pokyn, aby za to hlasovala. A preto my ako predkladatelia, pretože sa jedná o príliš vážnu vec, aby sa to skončilo len takouto debatou v tomto priestore, obohnanom týmito múrmi, pretože sa jedná naozaj o budúcnosť, ktorá roky rokúce, desiatky rokov do budúcna ovplyvní príjmovú situáciu dôchodcov, ktorá ovplyvní životnú úroveň nielen dôchodcov, ktorá ovplyvní verejné financie, stabilitu našej ekonomiky, zamestnanosť v našej ekonomike, má veľmi široké makroekonomické súvislosti. A preto my si nemôžeme dovoliť, aby sa tu jedným stlačením a jedným ukázaním palca, ktoré bude smerovať dole zo strany riadiacej hlasovania klubu poslancov strany SMER, tento návrh zákona bol pochovaný na polroka. A polroka pred voľbami je, samozrejme, veľmi naivné očakávať, že by došlo k nejakému prerodu. To sa budú tasiť ešte väčšie šable, zbrane, brúsiť, rinčať a iskriť to tu bude jedna radosť. Takže, vážené dámy, vážení páni, v mene všetkých predkladateľov tohto návrhu zákona sťahujem tento návrh zákona z rokovania Národnej rady.